Trollmannen fra Oz (film)

Trollmannen fra Oz (engelsk originaltittel: The Wizard of Oz) er en amerikansk musikal og eventyrfilm fra 1939 basert på barnebøkene om Trollmannen fra Oz av Lyman Frank Baum. Filmen ble regissert av Victor Fleming, etter at fire andre trakk seg iunder arbeidet, og produsert av Mervyn LeRoy og Metro-Goldwyn-Mayer (MGM). 

På tross av begrenset kommersiell suksess, ble dette gjennombruddsfilmen for Judy Garland, som fikk en spesial-Oscar for innsatsen. Komponist Harold Arlen og tekstforfatter E. Y. Harburg mottok også en Oscar for «Over the Rainbow» som beste originalsang. Filmen oppnådde økt popularitet gjennom TV-visninger fra 1960-tallet og er i ettertid blitt stående som en klassiker innen sjangeren. Den er fortsatt kanskje USAs mest berømte barnefilm og et verk som ofte blir sitert i amerikansk populærkultur.

Handling 
Hovedperson i filmen er jenta Dorothy Gale (spilt av Judy Garland) som bor på en gård i Kansas i USA sammen med tante Em og onkel Henry. Dorothy drømmer om en bedre tilværelse, og etter å ha blitt slått bevisstløs i en tornado, drømmer hun at hunden hennes Toto, gården og henne selv blir sendt til det magiske fantasilandet Oz. Der får hun råd om å finne Trollmannen fra Oz (spilt av Frank Morgan) som kan hjelpe henne å komme tilbake igjen til Kansas. 

På veien til trollmannen møter hun en tømmerhogger av blikk (Jack Haley), en feig løve (Bert Lahr) og et fugleskremsel (Ray Bolger) som blir med på turen. Den onde heksa fra Vest (the Wicked Witch of the West, Margaret Hamilton) forsøker å stoppe Dorothy og følget.

Scenene i rammefortellinga, i «virkeligheten» i Kansas, er tatt opp i svart-hvitt og tonet i sepia, mens scenene i fantasilandet Oz er spilt inn i farger.

Mottakelse 
I begynnelsen ble filmen ikke regnet som en kommersiell suksess sett i forhold til de store kostnadene. Musikken fra filmen ble populær, og sangen Over the Rainbow fikk Oscar som beste originalsang. Filmen fikk flere Oscar-nominasjoner, blant annet for beste film. 

Fra 1959 til 1991 ble filmen vist årlig på TV i USA. På grunn av denne tradisjonen har Trollmannen fra Oz blitt en av de mest berømte filmene gjennom alle tider. På Internet Movie Database i 2009 er den listet som nummer 124 av topp 250 filmer gjennom tidene.

Dorothys replikk «Toto, I've got a feeling we're not in Kansas anymore.» («Jeg tror ikke vi er i Kansas lenger»), ble i 2005 kåret til en av de ti beste replikkene i amerikansk filmhistorie, i kåringen AFI's 100 Years…100 Movie Quotes. To andre replikker fra filmen kom også med på listen over de 100 beste: «There's no place like home.» («Hjemme er best.») og «I'll get you, my pretty, and your little dog too!» («Jeg skal nok få tak i deg, vesla! Og hunden din også!»). Det amerikanske filminstituttet (AFI) har også kåret filmen til tidenes 3. beste filmmusikal fra USA.

Sanger 
Musikken og sangtekstene til filmen ble skrevet av Harold Arlen og E. Y. Harburg.

Over the Rainbow – Judy Garland
Scener fra lilleputtlandet Munchkinland
 Come Out Come Out – Lorraine Bridges og The Munchkins
 It Really was no Miracle – Judy Garland, Billy Bletcher go The Munchkins
 We Thank You Very Sweetly – Frank Cucksey, Joseph Koziel go Billie Burke
 Ding-Dong! The Witch Is Dead – The Munchkins
 As Mayor of the Munchkin City – Billy Bletcher, Pinto Colveg og JD Jewkes
 As Coroner I Must Aver – Meinhardt Raabe, Billy Bletcher
 Ding-Dong! The Witch Is Dead (reprise) – The Munchkins
 The Lullaby League – Lorraine Bridges, Betty Rome og Carol Tevis
 The Lollipop Guild – Jerry Maren, Billy Bletcher og Pinto Colvig
 We Welcome you to Munchkinland – The Munchkins
Follow the Yellow Brick Road / You're Off to see the Wizard– Judy Garland og The Munchkins
If I Only Had a Brain – Ray Bolger & Judy Garland
We're Off to See the Wizard – Judy Garland og Ray Bolger
If I Only Had a Heart – Jack Haley & Adriana Caselotti
We're Off to See the Wizard (reprise 1) – Judy Garland, Ray Bolger og Jack Haley
If I Only Had the Nerve – Bert Lahr, Jack Haley, Ray Bolger & Judy Garland
We're Off to See the Wizard (reprise 2) – Judy Garland, Ray Bolger, Jack Haley og Bert Lahr 
Optimistic Voices – MGMs studiokor
The Merry Old Land of Oz – Frank Morgan, Judy Garland, Ray Bolger, Jack Haley, Bert Lahr
If I Were the King of the Forest – Bert Lahr, Judy Garland, Ray Bolger, Jack Haley

Se også 
 Over the Rainbow
 Ding Dong the Witch is Dead 
 We're Off to See the Wizard

Referanser

Eksterne lenker 
 
 
 
 Filmstudieark om Trollmannen fra Oz

Filmer fra 1939
Filmmusikaler fra USA
Barnefilmer fra USA
Oscar-vinnere (sang)
Engelskspråklige filmer
Filmer lagt til Kansas
Filmer lagt til oppdiktede steder
Fantasyfilmer fra USA
Eventyrfilmer fra USA